Birna Brjánsdóttirin murha

Birna Brjánsdóttir oli islantilainen nainen, joka joutui murhan uhriksi 20-vuotiaana Reykjavíkissa aamuyöllä 14. tammikuuta 2017. Tapaus herätti laajaa huomiota Islannissa, jonka henkirikosluvut ovat maailman alhaisimpien joukossa.
Rikos ja oikeudenkäynti.
Tausta ja tutkinnan alku.
Birna oli murhaa edeltäneenä iltana viettänyt aikaa yöelämässä Laugavegur-ostoskadun ympäristössä. Hän oli ystäviensä seurassa, kunnes nämä lähtivät kello kahdelta aamuyöllä. Birna kertoi jäävänsä Húrra-klubille, josta hän poistui vasta kolme tuntia myöhemmin juuri ennen sulkemisaikaa. Hän osti syötävää ja lähti kävelemään Laugavegurilla. Birnan ystävä huolestui katoamispäivänä, koska nainen ei ilmaantunut työpaikalleen Hagkaup-myymälän muotiosastolle eikä vastannut puhelimeen. Birnasta tehtiin katoamisilmoitus. Hänen puhelimensa oli viimeksi yhdistynyt klo 5.50 Hafnarfjörðurin teollisuusalueelle. Poliisi ei aluksi nähnyt viitteitä rikoksesta. Islannin etsintä- ja pelastusseura ICE-SAR johti etsintöjä. Sivulliset parikymppiset veljekset löysivät satama-alueelta Dr. Martens -merkkiset saappaat, joiden poliisi totesi kuuluneen Birnalle. Valvontakameroista näkyi punainen Kia Rio -auto, joka oli saapunut satamaan 14. tammikuuta 2017 aamukuuden jälkeen. Auto pysäköitiin tuolloin Grönlannin lipun alla seilanneen Polar Nanoq -kalastusaluksen edustalle. Valvontakamerakuvissa voimakkaasti juopunut mies poistui matkustajan paikalta ja käveli hitaasti laivaan, minkä jälkeen auto ajoi pois. Valvontakamera-aineistosta paljastui auton rekisterinumero, joka kuului miehistön jäsenen, 25-vuotiaan grönlantilaisen Thomas Møller Olsenin vuokraamalle ajoneuvolle. Møller Olsen oli palauttanut auton murhapäivänä. Poliisi jäljitti auton, joka oli jo vuokrattu eteenpäin ja joka paljastui juuri siivotuksi. Auton takapenkiltä kuitenkin löytyi verijäämiä. Niistä otettu näyte ja Birna Brjánsdóttirin DNA-näyte lähetettiin Ruotsiin analyysiä varten.
Thomas Møller Olsenia ja autossa hänen kanssaan ollutta miestä alettiin etsiä, mutta murhaa seuranneena iltapäivänä Polar Nanoq oli lähtenyt vesille molemmat miehet mukanaan. Autossa matkustajana ollut mies oli grönlantilainen Nikolaj Olsen. Thomas Møller Olsen järkyttyi saatuaan puhelimeensa viestin islantilaiselta toimittajalta ja sai aluksen kapteenilta rauhoittavia lääkkeitä. Kapteeni luki netistä laivan tulleen kytketyksi katoamistapaukseen ja päätti kuljettaa aluksen takaisin Islantiin. Poliisin Víkingasveitin-eliittiyksikön kuusi jäsentä lähti 18. tammikuuta 2017 helikopterilla alusta vastaan sen saapuessa Islannin aluevesille. Miehet laskeutuivat kannelle haastavasta säästä huolimatta. Thomas Møller Olsen ja Nikolaj Olsen pidätettiin. Heidät suljettiin hytteihinsä, ja 12 tunnissa Polar Nanoq saapui Hafnarfjörðuriin. Satama suljettiin yleisöltä. Autossa ollut veri vahvistui Birna Brjánsdóttirin vereksi, mutta molemmat miehet erikseen kuulusteltuina kiistivät naisen vahingoittamisen. Miehet olivat viettäneet iltaa Reykjavíkin baareissa ja lähteneet sitten ajelulle. Molempien miesten mukaan autoon oli noussut kaksi naista, vaikka Nikolaj Olsen kertoi, ettei muistanut mitään nukahtamisen takia. Poliisi piti tätä uskottavana, koska sataman valvontakameroista kävi ilmi voimakas humalatila. Thomas Møller Olsen puolestaan väitti Nikolaj Olsenin poistuttua vieneensä naiset noin tunti myöhemmin läheiseen liikenneympyrään. Thomas Møller Olsenin kertomuksessa kuitenkin oli aukkoja ja todisteiden vastaisia väitteitä. Hän oli tallentunut videokuvaan ostaessaan pesuaineita, joilla hän väitti yrittäneensä puhdistaa auton oksennuksesta. Thomas Møller Olsenin rintakehässä oli kamppailun jälkiä. Hänen hytistään Polar Nanoqista löydettiin 23 kg hasista. Alukselta löydettiin myös Birna Brjánsdóttirin ajokortti, joka lähetettiin sormenjälkianalyysiä varten Norjaan. Aamulla 21. tammikuuta 2017 ICE-SAR-etsintäorganisaation vapaaehtoiset aloittivat Islannin historian siihen asti suurimman etsintäoperaation. Rannikkovartioston helikopteri löysi uhrin ruumiin vedestä. Birna Brjánsdóttirin Hallgrímskirkjassa pidettyihin hautajaisiin osallistuivat Islannin presidentti ja pääministeri.
Syyte ja oikeudenkäynti.
Birna Brjánsdóttirin ruumis oli löydettäessä alaston, mutta vailla todisteita seksuaalisesta väkivallasta. Naista oli lyöty kasvoihin ja kuristettu. Hänen todettiin kuitenkin olleen elossa veteen asetettaessa, joten hänen kuolinsyykseen määritettiin hukkuminen. Thomas Møller Olsenia vastaan nostettiin 30. maaliskuuta 2017 syyte murhasta ja huumausaineiden hallussapidosta. Hän ei tunnustanut lukuisista kuulusteluista huolimatta murhaa. Nikolaj Olsen oli vapautettu kahden viikon vapaudenmenetyksen jälkeen, koska poliisin mukaan hän ei ollut enää paikalla rikoksen tekohetkellä. Elokuussa 2017 alkoi oikeudenkäynti. Thomas Møller Olsenin sormenjäljet olivat tulleet löydetyiksi Birna Brjánsdóttirin ajokortista ja DNA tämän saappaan nauhoista. Oikeudenkäynnissä hän tunnusti huumausaineiden hallussapidon, mutta ei murhaa. Hän kertoi oikeudessa muuttuneen tarinan, jonka mukaan auton kyytiin oli noussut vain yksi nuori nainen yllättäen Laugavegurilla ajamisen aikana. Thomas Møller Olsen väitti poistuneensa autosta virtsaamaan, minkä jälkeen Nikolaj Olsen oli hänen väittämänsä mukaan ajanut pois Birna Brjánsdóttirin kanssa ja palannut pian ilman tätä. Thomas Møller Olsen tuomittiin 19 vuoden vankeusrangaistukseen, josta hän valitti.